《次马抚干韵赠黄泰之状元》
宋代·喻良能

褎然射策向明光，紫禁春深日正长。
风细御炉烟冉冉，天晴宫柳絮茫茫。
玉阶亲奉唐虞问，彩笔浓薰班马香。
千佛经中名第一，鸿文端不数长杨。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。